Aj keď oficiálna propaganda minulého režimu často hlásala tézy o skazenom západe a zahnívajúcom kapitalizme, v hudobnej oblasti to asi až tak neprekážalo. Veľa známych aj menej známych skladieb, ktoré v tej dobe vznikli na našom území, totiž pochádzalo zo západných krajín, len mali český alebo slovenský text. Tu je zopár príkladov:
1. Sputnici - Krvežíznivej rak (Elvis Presley - Jailhouse Rock)
Koncom 50. rokov do Československa začal prenikať rock and roll zo západu. Prakticky až do konca 60. rokov vzniklo u nás mnoho kapiel podobného zamerania. Jednou z nich bolo aj zoskupenie Sputnici, ktoré založili študenti z pražských vinohradov.
Kapela pôsobila v rokoch 1959 až 1963. Prešli ňou aj ľudia ako Petr Janda alebo známy český spevák Viktor Sodoma. Sputnici mali mnoho vlastných skladieb, ale spravili aj niekoľko cover verzií.
Jednou z nich bol aj cover známej skladby Elvisa Presleyho, Jailhouse Rock - Krvežíznivej rak. Jej vtipný text fakt stojí zato. Pôvodnú verziu piesne nájdete tu.
2. Prúdy - Tam v Massachusetts (Bee Gees - Massachusetts)
Prúdy Paľa Hammela neboli veľmi typické prebratými skladbami, predsa sa ale niekoľko takých našlo aj v ich repertoári. Vo svojich začiatkoch prerobili do slovenčiny aj známy hit britskej kapely Bee Gees, Massachusetts.
V ich podaní sa pieseň volala Tam v Massachusetts a pieseň ako taká vyšla v roku 1967. Jej pôvodnú verziu nájdete tu.
3. The Beatmen - Mám ju rád (The Beatles - She Loves You)
Aj niektoré zo skladieb legendárnych The Beatles sa dočkali svojej slovenskej podoby. Známy slovenský hudobník Dežo Ursiny začal svoju kariéru v bratislavskej skupine The Beatmen.
Dá sa povedať, že celá jej tvorba bola inšpirovaná legendárnymi ,,chlapcami z Liverpoolu", v roku 1964 dokonca prerobili do slovenskej podoby známy beatlesácky hit She Loves You. Pôvodnú verziu piesne nájdete tu.
4. Oľga Szabová – Oblaky (The Beatles - Obladi oblada)
The Beatles coverovala aj speváčka Oľga Szabová. V roku 1969 nahrala s Tanečným orchestrom slovenského rozhlasu slovenskú podobu ich piesne Obladi oblada. Mohli ste ju vidieť aj v známej televíznej relácii 90. rokov, Repete. Pôvodnú verziu piesne nájdete tu.
5. Orchester Braňa Hronca – Starý vlak (Les Troubadours - La chaîne)
Orchester Braňa Hronca bol jedným z najpopulárnejších hudobných zoskupení 70. rokov. Mal mnoho hitov a taktiež chodil reprezentovať československú kultúru do západných štátov. Svoju kariéru v ňom začala napríklad Eva Máziková.
Orchester nahral okrem iných aj pieseň Starý vlak, cover známej francúzskej piesne La chaîne. Jej autormi sú Albert Hammond a Mike Hazlewood a prvýkrát bola nahraná v roku 1967 vo Francúzsku kapelou Les Troubadours.
Jej prvá anglická verzia vznikla v roku 1968 a nahrala ju kapela Colors of Love so speváčkou Elaine Paige. Pôvodnú verziu piesne nájdete tu, jej slovenský cover začína vo videu v čase 25:50.
6. Karel Zich - Alenka v říši divů (New World - Living Next Door to Alice)
Začiatkom 70. rokov v Československu rozbehol svoju kariéru aj známy spevák a gitarista Karel Zich, ktorého nazývali aj "český Elvis Presley". Mal síce mnoho vlastných piesní, ale hrával aj zahraničné hity s českými textami.
Jedným z nich bola aj skladba Living Next Door to Alice. Tú preslávili The Smokie, pôvodne však pochádza od austrálskej formácie New World. Karel ju začal hrať ešte skôr ako spomínaní The Smokie, približne v roku 1974. Pôvodnú verziu piesne nájdete tu.
7. Jiří Schelinger – Šípková Růženka (Deep Purple - Soldier Of Fortune)
Covermi nepohrdol ani známy český rockový spevák Jiři Schelinger. Už na jeho prvom LP albume Báječní muži (1975) sa objavili skladby od interpretov ako Black Sabbath či Ringo Star.
Jeho najznámejšou cover skladbou je Šípková Růženka z roku 1976. Pôvodnú verziu od Deep Purple nájdete tu.
8. Prognóza – Dievča hádaj (Bonnie Tyler - It's A Heartache)
Prognóza patrí medzi pomerne zabudnuté slovenské kapely. Vznikla v roku 1974 a v jej zostave ste mohli nájsť známych muzikantov ako Vladimír Kaššay, Ľubomír Stankovský či Ľudovít Nosko, ktorí sa mihli aj v zoskupeniach ako Prúdy alebo Modus.
Kapela bola často sprievodom známych muzikantov - Jany Kocianovej či Karola Duchoňa. Podarilo sa im vydať niekoľko singlov a jeden veľký album. Na albume Dievča Hádaj /Málokedy Píšem Básne z roku 1979 sa objavil aj známy hit od Bonnie Tyler, It's A Heartache pod názvom Dievča Hádaj. Pôvodnú verziu piesne nájdete tu.
9. Marie Rottrová – Lásko voníš deštěm (Black Sabbath - She's Gone)
Covery piesní od britskej hardrockovej kapely Black Sabbath sa objavili na albumoch Jiřího Schelingera, no nezaostávala za ním ani Marie Rottrová.
V roku 1980 prespievala speváčka, známa najmä z muzikálu Neberte nám princeznú, baladu She's Gone. Jej pôvodnú verziu nájdete tu.
10. Hana Zagorová – Džínovej kluk (Cyndi Lauper - Girls Just Want To Have Fun)
Piesne od zahraničných interpretov sa objavovali aj v repertoári ďalšej známej českej speváčky, Hany Zagorovej. V 80. rokoch prespievala do češtiny aj veľmi populárnu pieseň od Cyndi Lauper - Girls Just Want To Have Fun.
V jej podaní mala názov Džínovej kluk a vznikla v roku 1985. Svojím spôsobom parodovala svoju zahraničnú predlohu. Pôvodnú verziu piesne nájdete tu.